BODOLAND रादाब: बाक्सा, 23 मार्च : आसाम बिधान सभा बिसायख’थिआ जेसेबांनो खाथि सफैदों एसेबांनो राजखान्थियारि दोलोफोरखौ रायजो राजाफोरनि गोसोखौ जै खालामनो बायदि रोखोमनि हाबाफारि लानायखौ नुनो मोन्दों थिक बे बायदिनो बाक्सा जिल्लानि 58 नं तामुलपुर बियाबाव इउपिपिएल दोलोनि बिजाथि लेह’राम बर’खौ देरहाहोनो थाखाय UPPL, BJP, AGP आरो GSP नि जथाइयै नाग्रिजुलिआव मोनसे गोलाव हानजा सुरनाय हाबाफारि लानाय जायो । बे हाबाफारिआवनो बिटिसिनि मावफुं सोद्रोमा धर्म नारायन दास बिथांआ बाहागो लानानै तामुलपुर बिधान सभा बियाबनिफ्राय इउपिपिएलनि बिजाथि लेह’ राम बर’आ देरहागोना रोखासै होनना फोरमायथियो मानोना तामुलपुराव UPPL आरो BJP दोलोजों बादायनो हानाय रावहाबो गोहो गैया । UPPL आरो BJP जों मदद होजानाय बिजाथि लेह’ राम बर’नो भट होनो थाखाय रायजो राजाफोरा अरायबो थियारिसै । बेजों लोगोसेनो जिएसपिनि गाहाय नेहाथारि भास्कर कलिता बिथांआ बुंथियोदि बिटिआर गोरोबथानि उनावनो बर’ हालामाव गोजोन आरो सान्थिया फैबाय BJP आरो UPPL सोरखारा दान मोननैनि गेजेरावनो बे हालामनि थागिबि सुबुंफोरनो हानि पाट्टाखौ होनो हादों लोगोसेनो मोनफ्रोमबो हारि माहारिनि जौगानाइनि खामानि मावनो सिगां आवगायबोदों बेफोरखौ नोजोर लाखिनानै फैबाय थानाय आसाम बिधान सभा बिसायख’थिआव UPPL दोलोनो भट होगोन होनना बुंथिदों ।